林婉儀墮海案

林婉儀墮海案係2021年香港一單警員墮海殉職嘅事件。官方稱：37歲水警女高級督察林婉儀9月25號朝早喺沙洲對開海域執行反走私行動嗰陣，所坐嘅水警艇俾架走私艇撞到反咗，佢跌咗落海失蹤，艇上另有三個水警都跌咗落海，但好快就被救起咗而無大礙。林婉儀嘅遺體喺27號朝早喺二澳對開海域搵返。

死者
死者林婉儀死嗰陣37歲，2007年加入警隊，初頭喺屯門警區做軍裝警員，之後做過屯門刑事調查隊。到2015年加入水警分區，之後做咗第一個女嘅水警分區指揮官，殉職時係水警西分區高級督察。佢結咗婚，並無仔女。

案發經過
官方説辭：2021年9月25號朝早，林婉儀同埋3個水警人員揸住一架水警艇執行反走私行動，喺沙洲對開海域發現走私艇並展開追逐，走私艇突然高速撞反水警艇，四人跌咗落海，除林婉儀外嘅其餘三人好快獲救，但林婉儀就失咗蹤，警方進行搜救行動，一路都無發現。

27號朝早，有艇家報警話喺二澳對開海域發現懷疑浮屍，警方撈起同核實身份後，證實就係死者林婉儀。

後續發展
案件由水警總區重案組第二隊跟進調查。到10月11號，警方公佈中國大陸公安已經拘捕咗兩個大陸男人，涉嫌嗰日用快艇蓄意撞向水警艇。

警方為林婉儀舉行最高榮譽喪禮，喺11月2號喺紅磡世界殯儀館搞，而公務員事務局亦已批准將林婉儀安葬浩園。有啲親中派人士當日都有送上花牌或出席致意，其中包括親中派藝人楊明同莊思明。楊明亦藉機喺花牌上為自己嘅燉湯店宣傳。

相關事件
由於反修例運動入面，警察被指濫用暴力執法或者以言入罪亂咁拉市民，所以令香港警方形象低落，網上有唔少表現出幸災樂禍嘅聲音，或者認為事件係報應，當中甚至包括有紀律部隊人員，至少有兩位消防員、一位懲教人員同埋一位警員因為畀人發現發表嘲諷言論而被停職候查。

另外有高登網民將嗰時熱播嘅流行歌《跌嘢唔好搵》惡搞歌詞做《墮海唔好搵》去嘲諷，受壓力落架後又創作過另一首嘅歌《落架唔好搵》。

而咁啱差唔多時間香港麥當勞都用咗《跌嘢唔好搵》嘅原裝歌詞宣傳，有建制網民覺得原裝歌詞一樣都有嘲諷意味，最後麥當勞要澄清返只係純粹搞宣傳，無任何其他含意。

香港2021年